Делник – Стартира тридневният Ямбол Рок Фест 2018
Стартира тридневният Ямбол Рок Фест 2018
Снощи, 13 септември 2018 г., с трибют на Guns N’ Roses, представен от унгарците от Reckless Roses, на сцена в Градската градина бе даден старт на тазгодишното издание на Ямбол Рок Фест 2018. Бандата е кръстена на книгата на Guns „Reckless Road“ и си е извоювала славата на една от най-добрите трибют групи в света. Момчетата от Будапеща с пристигнали за участие в Ямбол насред серията от концерти из цяла Европа.
Лекият дъжд, паднал няколко часа по-рано, като че ли беше поразколебал публиката, но в късните часове тя вече беше многобройна. Бирата и скарите в парка допринасяха за доброто настроение и приятното прекарване. А преди гостите да излязат на сцената, звучаха български и световни парчета, представени от местна група. Събитието беше съчетано и с благотворителна акция – навсякъде бяха разположени кутии за набиране на средства за лечението на младия Тодор Иванов.
Ямбол Рок фест продължава тази вечер с българския участник в лицето на прогресив хардрок бандата КИКИМОРА, а гвоздеят на програмата е в събота вечерта, когато е нощта на големите хитове на „Whitesnake“ и оригиналния китарист на групата Бърни Марсдън.
В тридневната програма участват още: SECONDAY, CROSS, Casual Threesome и GANG. Началото на концертите е в 20.00 часа. Вход свободен.